Bukedde Online - Bambega mu gwa Kaweesi babazizza ku bbali\nKayihura twamukutte lwa nsonga z'ateekeddw...\nBAMBEGA abanoonyereza ku kutemula Andrew Felix Kaweesi bazziddwa ku bbali.\nJohnson Dale Olaa abadde akulira okubuuliriza ku by’okufa kwa Kaweesi.\nBalagiddwa okuwaayo fayiro zonna ku Kaweesi. Okubuuliriza ku Kaweesi kubadde kulirwa D/SSP Johnson Dale Olaa akulira bambega mu Kampala n’emiriraano.\nAbalala ye Herbert Muhangi eyali akulira Flying Squad kyokka nga kati ali mu kkomera; D/SCP Joseph Obwona omumyuka w’akulira CID Grace Akullo, D/SSP Henry Mugumya eyasindikibwa e Bushenyi, D/SSP Felix Ebong, D/ASP Sophie Nabosi akulira bambega ku Kira Road.\nBaalagiddwa fayiro bazikwase Grace Akullo. Kyokka ensonda zaategeezezza nti baabawadde obuvunaanyizibwa amaanyi bagasse ku by’okutemula Susan Magara.\nBino biddiridde okuzuula ng’abamu ku baakwatibwa mu by’okutta Kaweesi baabassaako obujulizi obupangirire.\nEkirala ababadde mu kubuuliriza ate nabo babuulirizibwako nga kigambibwa nti beenyigira mu lukwe lw’okutemula Kaweesi.\nOkugeza Muhangi abadde mu kubuuliriza ate y’omu ku baakwatiddwa ku bigambibwa nti naye yabirimu.\nOlukiiko olwetabiddwamu abakulira poliisi lwasembye balonde ttiimu empya kubanga abamu ku babadde babuuliriza basongeddwamu ennwe.\nEra kijja kuba kizibu okuvaayo n’amazima ku bya Kaweesi. Kyokka ensonda endala zaategeezezza nti abaggyiddwa mu musango abamu be baasabye badde ebbali nga pulesa esusse.\nAkullo agenda kulangirira ttiimu endala eneetwala fayiro mu maaso.\nEbitongole ebikessi okuli ISO ne CMI byeddiza okunoonyereza ku bya Kaweesi era bisobodde okukwata abantu okuli abaserikale ba poliisi abagambibwa nti baali mu lukwe lw’okumutemula.\nKaweesi yattibwa nga March 17, 2017 okumpi n’ewuwe e Kulambiro.\nYattibwa ne dereeva we Godfrey Wambewa n’omukuumi we Kenneth Erau. Era kigambibwa nti bambega baapapa okusemba okuvunaana mu kkooti abantu abaasooka okutwatibwa ku bya Kaweesi kubanga kyazuuse nga bangi baakwatibwa ku bujulizi bupange.\nKyategeezeddwa nti okupanga obujulizi naddala obussa Abasiraamu mu bya Kaweesi kwalimu n’omujaasi Lt. Kagina era yakwatibwa n’aggalirwa.\nKigambibwa nti amangu ddala nga Kaweesi attiddwa poliisi yakikola mu bugenderevu babeeko be bakwata naddala Abasiraamu abaali baludde nga bamulabula.\nBaasalawo okuwaayiriza Abasiraamu kubanga Kaweesi yali yaakakulira okulumba Omuzigiti gwa Abatabuliki e Nakasero era ng’aliko n’ebikwekweto ebirala omwakwatirwa Abasiraamu.\nEkirala abayeekera ba ADF kumpi bonna abaali bakwatiddwa mu butemu baali Basiraamu. Nga kyali kijja kuba kyangu eggwanga okukkiriza nti bano be batta Kaweesi.\nKyokka era waliwo abatali Basiraamu abaayingizibwa mu kintu nga bano kuliko Maj. Galabuzi Musisi abazze bakwatibwa enfunda eziwera.\nOlw’okuba Galabuzi muserikale baakiraba ng’ajja okukozesebwa oluvannyuma ayimbulwe.\nAba CMI ne ISO abazzeemu okunoonyereza ku nfa ya Kaweesi, baategeezezza nti abaserikale abaakola okunoonyereza baadibaga ebintu- fayiro baagikwata bubi, abasibe baakwata bakyamu, n’ebyandibadde biyamba okutuuka ku batemu abatuufu baabikwata bubi.\nKyokka ensonda zaategeezezza nti abaggyiddwa mu musango gwa Kaweesi tebaagobeddwa mu poliisi.\nBaagobeddwa mu bya Kaweesi beemalire ku misango emirala. Kyokka omwogezi wa poliisi Emilian Kayima bwe yatuukiriddwa yagambye nti tebannaba kubeera beetegefu kwogera kintu kyonna we batuuse. Bajja kubuulira eggwanga we batuuse mu kiseera ekituufu.\nAbamu ku baserikale abaakwatibwa nga kigambibwa nti baliko kye bamanyi ku bya Kaweesi kuliko Muhangi, Richard Ndabwoine, Col. Atwooki Ndahura, Abel Kitagenda, Moses Kasibante ne Martin Kimbowa.\nAmagye gasooka kukwata Nixon Agasirwe eyali akulira ebikwekweto bya poliisi ebyenjawulo, Joel Aguma eyali akulira ekitongole kya poliisi ekikwasisa empisa, James Magada, Faisal Katende, Benon Atwebembeire n’abalala ku bigambibwa nti, baakwata bannansi ba Rwanda ne babakwasa Kagame era abamu ne battibwa.\nJohnson Dale Olaa